पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना महामारी के दौर में जब लोग अपनी जान बचाने के लिए घरों में बैठे हैं, तब राष्ट्रीय स्वयंसेवक संघ के स्वयंसेवक अपनी जान की परवाह किए बिना सरकार द्वारा जारी की गाइडलाइन की पालना करते हुए सेवा कार्यों में जुटे हुए हैं। लोगों को संक्रमण से बचाने के लिए आरएसएस के स्वयंसेवकों तथा सेवा भारती के कार्यकर्ताओं द्वारा पिछले आठ दिनों से दौसा शहर में औषधियुक्त काढ़ा बनाकर लोगों में वितरित किया जा रहा है। इसके साथ ही लोगों को कोरोना से बचाव के उपाय बताते हुए उन्हें होम्योपैथिक उपचार भी उपलब्ध करा रहे हैं।
स्वयंसेवकों द्वारा प्रशासन की अनुमति से पिछले दिनों में कलेक्ट्रेट कार्यालय, सोमनाथ चौराहा, कबीर मंदिर, फलसे वाले बालाजी, छोटी दौसा, बैरवा मोहल्ला, गांधी तिराहा, गणेश मंदिर, सब्जी मंडी, पीलू वाले बालाजी, कन्ना चौक, बावड़ी पाड़ा और राजकीय चिकित्सालय के सामने आयुर्वेदिक काढ़ा आमजन को निशुल्क वितरण किया गया।
आरएसएस के विभाग प्रचार प्रमुख परमानंद ने बताया कि रोजाना सुबह बालिका आदर्श विद्या मंदिर में उनके द्वारा स्वयंसेवकों के साथ काढ़ा बनाया जाता है। काढ़ा तैयार होने के बाद सेवा भारती जिलाध्यक्ष अजय बटवाल, सुरेश बोहरा, शंभूदयाल, दुलीचंद, दिनेश, वृद्धिचंद महावर, राहुल, भरत, अंगद सिंह और दिनेश समेत कई कार्यकर्ताओं की टीम निस्वार्थ भावना से प्रतिदिन अलग-अलग क्षेत्रों में जाकर काढ़ा वितरण का कार्य कर रहे हैं।
सेवा भारती के प्रांतीय उपाध्यक्ष कैलाश गोठड़ा ने बताया कि सभी कार्यकर्ता रोजाना दो घंटे अपना समय देकर सोशल डिस्टेंसिंग और सावधानी रखते हुए लोगों को निशुल्क काढ़ा उपलब्ध कराते हैं। संघ के कार्यकर्ताओं ने चिकित्साकर्मियों व दिन-रात सुरक्षा व्यवस्था में लगे जवानों को भी काढ़ा पिलाया। उन्होंने बताया कि देश में जब-जब इस प्रकार के आपदाएं आती हैं तो संघ के स्वयंसेवक सबसे पहले आगे आकर निस्वार्थ भाव से सेवा कार्य करते हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn